ಭರ್ತಿಯತ್ತ ಚಂದ್ರಂಪಳ್ಳಿ ಜಲಾಶಯ ಚಿಂಚೋಳಿ: ಸತತ ಮಳೆಯಿಂದಾಗಿ ಚಮದ್ರಂಪಳ್ಳಿ ಜಲಾಶಯ ಭರ್ತಿಯತ್ತ ಸಾಗಿದ್ದು, ಭಾನುವಾರ 600 ಕ್ಯೂಸೆಕ್ ಒಳಹರಿವು ದಾಖಲಾಗಿದ್ದು, ಒಟ್ಟು ಭರ್ತಿಗೆ 11 ಅಡಿ ಬಾಕಿಯಿದೆ. ಸಮುದ್ರ ಮಟ್ಟದಿಂದ ಜಲಾಶಯದ ನೀರು ಸಂಗ್ರಹಣೆಯ ಗರಿಷ್ಠ ಮಟ್ಟ 1,618 ಅಡಿಯಾಗಿದೆ. ಭಾನುವಾರ ಸಂಜೆ ವೇಳೆಗೆ 1,607 ಅಡಿ ತಲುಪಿದೆ. ಒಳಹರಿವು ಉತ್ತಮ ಆಗಿರುವುದ್ದು, ಅಚ್ಚುಕಟ್ಟು ಪ್ರದೇಶದ ರೈತರಲ್ಲಿ ಸಂತಸ ಮೂಡಿದೆ. ಚಿಂಚೋಳಿ ಸಣ್ಣ ನೀರಾವರಿ ಉಪ ವಿಭಾಗ ವ್ಯಾಪ್ತಿಯ ನೂತನ ಕಾಳಗಿ ತಾಲ್ಲೂಕಿನ ಕೋಡ್ಲಿ ಅಲ್ಲಾಪುರ ಕೆರೆ ಭರ್ತಿಯಾಗಿದೆ ಎಂದು ಎಇಇ ಶಿವಶರಣಪ್ಪ ಕೇಶ್ವಾರ ಹಾಗೂ ಶಾಖಾದಿಕಾರಿ ಸಿದ್ದಣ್ಣ ತಿಳಿಸಿದ್ದಾರೆ. ತಾಲ್ಲೂಕಿನ ನಾಗರಾಳ ಜಲಾಶಯದಿಂದ ನೀರು ಹೊರ ಬಿಡುವುದನ್ನು ಸ್ಥಗಿತಗೊಳಿಸಲಾಗಿದೆ. ಸಧ್ಯ 150 ಕ್ಯೂಸೆಕ್ ಮಾತ್ರ ನೀರು ಹೊರ ಹೋಗುತ್ತಿದೆ. ಜಲಾಶಯದ ಮೇಲ್ಭಾಗದಲ್ಲಿ ಮುಲ್ಲಾಮಾರಿ ನದಿಗೆ ನಿರ್ಮಿಸಿದ ಮುಲ್ಲಾಮಾರಿ ಮೇಲ್ದಂಡೆ ಯೋಜನೆಯ ಜಲಾಶಯ ಭರ್ತಿಯಾಗಿ ಹರಿಯುತ್ತಿದೆ. ಇದರಿಂದ ಹರಿದು ಬರುವ ಹೆಚ್ಚುವರಿ ನೀರು ನಾಗರಾಳ ಜಲಾಶಯ ಸೇರಲಿದೆ. ಸಧ್ಯ ಜಲಾಶಯದ ಒಳ ಹರಿವು ತಗ್ಗಿದ್ದು 347 ಕ್ಯೂಸೆಕ್ ದಾಖಲಾಗಿದೆ. ಶನಿವಾರ 537 ಕ್ಯೂಸೆಕ್ ಪ್ರಮಾಣದಲ್ಲಿ ನೀರು ಹೊರ ಬಿಡಲಾಗಿದೆ. ಸಧ್ಯ ಜಲಾಶಯದ ನೀರಿನ ಮಟ್ಟ 489.23 ಮೀಟರ್ ಇದೆ.